Հայաստանի մէջ տեղի ունեցած յեղափոխութիւնը պիտի ըլլայ համազգային յեղափոխութիւն, եթէ հայրենահանուածներու եւ անոնց ժառանգներու դասական մէկդարեայ սփիւռք-օտարութեան վերջ տալու քաղաքականութիւն մշակուի եւ գործադրուի: Այսինքն հայրենադարձութիւնը դառնայ քաղաքական իսկական առաջադրանք եւ ոչ սոսկ երգիչներով յուզուելու պատրաստ սրահները ալեկոծող աղմկարարութիւն: Հայրենադարձութիւնը պէտք է զուգորդել Հայաստանի զարգացման, ստեղծել աշխատատեղեր, երաշխաւորելով ներդրումները՝ քաջալերելով նախաձեռնութիւնները: Զարգացնելու համար Հայաստանի տնտեսութիւնը, եւ ոչ միայն Երեւանի, դիւրութիւններ պէտք է ընծայել մարզերու մէջ կատարուելիք նախաձեռնութիւններու, արտադրական միաւորներու, տրամադրելով տեղ, փոխադրական եւ հարկային դիւրութիւններ, եթէ հնարաւոր ըլլայ՝ նիւթական միջոցներ: